เติมงบท้องถิ่น9หมื่นล.
รัฐบาลอัดเงินให้ท้องถิ่นเพิ่มอีก 9 หมื่นล้าน บูมแหล่งท่องเที่ยวชุมชนแห่งใหม่ทั่วประเทศ
18 มี.ค. 2559

รัฐบาลอัดเงินให้ท้องถิ่นเพิ่มอีก 9 หมื่นล้าน บูมแหล่งท่องเที่ยวชุมชนแห่งใหม่ทั่วประเทศ
นายสมคิด จาตุศรีพิทักษ์ รองนายกรัฐมนตรี เปิดเผยว่า กระทรวงการคลังจะเสนอให้ที่ประชุมคณะรัฐมนตรี (ครม.) ในวันที่ 22 มี.ค. อนุมัติวงเงินโครงการช่วยเหลือชุมชนระดับหมู่บ้านเพิ่มเติมอีก 3 หมื่นล้านบาท เพื่อเร่งดูแลเศรษฐกิจฐานรากให้ทั่วถึงหมู่บ้านทั่วประเทศ
ทั้งนี้ โครงการนี้นายกรัฐมนตรีมีนโยบายให้นำไปใช้ในโครงการขนาดเล็กผ่านตรงไปยังกำนัน ผู้ใหญ่บ้าน เพื่อจัดสรรเงินให้ผู้ที่ไม่ได้เป็นสมาชิกกองทุนหมู่บ้าน จึงไม่ซ้ำซ้อนกับเงินที่ลงไปก่อนหน้านี้
สำหรับโครงการนี้ถือเป็นงบส่วนที่4 ที่จะลงไปเสริมเศรษฐกิจชุมชน จากก่อนนี้มีเม็ดเงินลงท้องถิ่นไปแล้ว 3 ส่วนส่วนที่ 1 โครงการปล่อยสินเชื่อผ่านกองทุนหมู่บ้าน 6 หมื่นล้านบาท ซึ่งปัจจุบันเหลืออยู่ 1 หมื่นล้านบาท ส่วนที่ 2 โครงการลงทุนโครงสร้างพื้นฐานการเกษตร 3.5 หมื่นล้านบาท และส่วนที่ 3 โครงการสนับสนุนการลงทุนในโครงการระดับตำบล ตำบลละ 5 ล้านบาท 3.6 หมื่นล้านบาท
นอกจากนี้ นายสมคิด ระบุว่า จากการประชุมร่วมกับองค์กรปกครองส่วนท้องถิ่นด้านการท่องเที่ยว ตัวแทนสันนิบาตเทศบาล กระทรวงการท่องเที่ยวและกีฬา และการท่องเที่ยวแห่งประเทศไทย (ททท.) จะมีการจัดสรรงบอีก 6 หมื่นล้านบาท สำหรับโครงการพัฒนาแหล่งท่องเที่ยวในท้องถิ่นทั่วประเทศ 
รองนายกฯ ระบุว่า เงินจำนวนนี้เป็นเงินของท้องถิ่น นายกฯ จึงขอให้ท้องถิ่นได้รับประโยชน์สูงสุด ในเบื้องต้นกระทรวงการท่องเที่ยวฯ และ ททท.ได้กำหนดพื้นที่จะสร้างสถานที่ท่องเที่ยวแห่งใหม่รองรับ และตั้งคณะอนุกรรมการคัดกรองโครงการ ประกอบด้วยกระทรวงการท่องเที่ยวฯ และ อปท.ทำงานร่วมกันอีก 1 ชุด
อย่างไรก็ตาม ในวันที่ 7 เม.ย.นี้ นายกรัฐมนตรีจะเป็นประธานจัดงาน “สานพลังท้องถิ่นประชารัฐ” เพื่อคิกออฟโครงการสร้างแหล่งท่องเที่ยวชุมชนแห่งใหม่ในท้องถิ่นทั่วประเทศ
นายสมศักดิ์ โชติรัตนะศิริ ผู้อำนวยการสำนักงบประมาณ กล่าวว่า วงเงินช่วยเหลือชุมชนระดับหมู่บ้านเพิ่มเติม 3 หมื่นล้านบาท จะมาจากงบกลางรายการสำรองจ่ายกรณีฉุกเฉินและจำเป็นปี 2559 ที่ส่วนหนึ่งจะเพิ่มเติมมาจากการออก พ.ร.บ.โอนรายจ่ายงบประมาณ พ.ศ. 2559  
ด้าน นายชยพล ธิติศักดิ์ รองปลัดกระทรวงมหาดไทย ในฐานะโฆษกกระทรวง กล่าวว่า ทางกระทรวงมหาดไทยจะเร่งหารือกับหน่วยงานที่เกี่ยวข้องทั้งส่วนกลางและภูมิภาค เพื่อสนับสนุนโครงการกระตุ้นเศรษฐกิจฐานรากของรัฐบาลเพิ่มเติม
ขณะเดียวกันจะเร่งแก้ปัญหาและอุปสรรคมาตรการส่งเสริมความเป็นอยู่ระดับตำบล วงเงินตำบลละ 5 ล้านบาทให้เรียบร้อยด้วย